Teresa Palmerová

Teresa Palmerová (* 26. február 1986, Adelaide, Austrália) je austrálska herečka známa z filmov ako Smrtiaca nenávisť 2 (2007), Som číslo štyri (2011), Mrtví a neklidní (2013), Bod zlomu (2015), Nezhasínaj! (2016), Hacksaw Ridge: Zrodenie hrdinu (2016) či z televízneho seriálu Čas čarodejníc (2018–2022).

 Detstvo a mladosť 

Palmerová sa narodila a vyrastala v Adelaide, v Južnej Austrálii, ako jediná dcéra investora Kevina Palmera a bývalej sestričky a misionárky Pauly Sanders. Jej rodičia sa rozviedli, keď mala šesť rokov. Po rozvode rodičov, Palmerová žila v sociálnom byte s matkou, ktorá trpela manickou depresiou, a pravidelne navštevovala otca na jeho farme v Adelaide Hills, ktorú si neskôr Palmerová kúpila ako dospelá.

Navštevovala súkromnú katolícku školu Mercedes College a už v roku 2003 vyhrala miestnu súťaž „Search for a Movie Star“. Prvé herecké skúsenosti získala ako promotérka, keď sa obliekala do kostýmov Strawberry Shortcake alebo pomocníčky Santa Clausa v nákupných centrách. Popri tom chodila na herecké kurzy a účinkovala v televíznych reklamách. Pred vstupom do sveta herectva pracovala v rôznych obchodoch a fast-foodoch.

Po ukončení strednej školy plánovala pracovať v záchrane zvierat a snívala o založení vlastnej organizácie na ich ochranu. Začala študovať učiteľstvo a žurnalistiku, no herectvo ju vždy priťahovalo. Keď ju oslovil režisér študentského filmu 2:37, rozhodla sa opustiť univerzitu a venovať sa svojej vysnívanej hereckej kariére.

 Kariéra 

V rokoch 2005 až 2006 Palmerová začala svoju kariéru v Austrálii. V 18 rokoch získala hlavnú úlohu vo filme 2:37, ktorý mal premiéru na filmovom festivale v Cannes a získal standing ovation. Bola nominovaná na cenu Australian Film Institute za najlepšiu herečku.

Následne hrala v thrilleri Restraint a vo filme December Boys po boku Daniela Radcliffa. Po úspechu v Cannes podpísala zmluvu s William Morris Agency a začala spolupracovať s americkými agentmi, čo bol zásadný krok v jej kariére.

V roku 2008 si zahrala po boku hercov ako Adam Sandler, Guy Pearce, Keri Russell a Lucy Lawless vo filme Príbehy na dobrú noc.

Po boku Nicolasa Cagea si zahrala vo filme Čarodejníkov učeň z roku 2010, no film mal zmiešané recenzie a komerčne neuspel. O rok neskôr, si zahrala v sci-fi filme Som číslo štyri, kde absolvovala náročný tréning bojových scén.

Veľký zlom nastal v roku 2013, keď hrala hlavnú úlohu v romantickej zombie komédii Mrtví a neklidní, po boku hercov ako Nicholas Hoult, Lio Tipton, Dave Franco a John Malkovich. Film získal pozitívne recenzie a stal sa komerčne úspešným. 

V roku 2016 si zahrala v kritikmi oceňovanej vojnovej dráme Hacksaw Ridge: Zrodenie hrdinu.

Od roku 2018 do roku 2022 hrala hlavnú úlohu, menom Diany Bishop, v televíznom seriáli Čas čarodejníc, ktorý si získal pozitívne hodnotenia a veľkú divácku základňu. V roku 2023 si zahrala v minisérii The Clearing, kde si zahrala po boku Mirandy Otto a Guya Pearceho. 

 Súkromný život 

Palmerová je dlhoročnou fanúšičkou Port Adelaide Football Clubu, pričom bola od roku 2009 spolu s Davidom Kochom jednou z hlavných podporovateľov klubu.

V súkromnom živote začala v roku 2012 randiť s hercom a režisérom Markom Webberom, ktorého oslovila cez Twitter. V auguste 2013 sa zasnúbili a 21. decembra toho istého roku sa zosobášili v Mexiku. Spolu majú štyri deti (dvoch synov a dve dcéry) a Palmerová je aj nevlastnou matkou Webberovho syna z predchádzajúceho vzťahu s herečkou Frankie Shaw. Rodina žije v Beachwood Canyon v Los Angeles.

Palmerová spolu s herečkou Phoebe Tonkin v roku 2012 založila webstránku Your Zen Life zameranú na zdravie a wellness. Neskôr spoluzaložila ďalší projekt Your Zen Mama, zameraný na rodičovstvo, spolu s herečkou Sarah Wright.

 Iné projekty 

 Externé odkazy 



 Zdroj 

Kategória:Austrálske filmové herečky
Kategória:Austrálske televízne herečky
Kategória:Osobnosti z Adelaide